b'\n_START_ARTICLE_\nBrezov krasnik\n_START_SECTION_\nOpis in biologija\n_START_PARAGRAPH_\nOdrasli brezovi krasniki dose\xc5\xbeejo v dol\xc5\xbeino med 7 in 12 mm, samice pa so ve\xc4\x8dje od samcev. Gre za vitke hro\xc5\xa1\xc4\x8dke s kovinskim, bakreno-bronastim leskom. \xc5\xbdivljenjski krog traja eno ali dve leti, odvisno od klimatskih razmer. Samica odlo\xc5\xbei pribli\xc5\xbeno 75 jaj\xc4\x8dec posami\xc4\x8dno ali v majhnih skupinah v razpoke pod plasti odstopajo\xc4\x8dega lubja gostiteljskega drevesa. Iz jaj\xc4\x8dec se po 14 dneh izle\xc5\xbeejo li\xc4\x8dinke, ki se zavrtajo med skorjo in les in tam dolbejo rove, ki so napolnjeni s trdno zbito \xc4\x8drvino. V odpornih gostiteljskih drevesih so rovi dolgi do 25 cm, v zelo ob\xc4\x8dutljivih pa celo do 125 cm. Pri drevesih s tanko skorjo je v\xc4\x8dasih opazen potek rovov pod skorjo zaradi oblikovanja kalusa ob rovih._NEWLINE_V \xc4\x8dasu razvoja li\xc4\x8dinke preidejo skozi \xc5\xa1tiri faze in so pred zabubljenjem dolge med 8 in 20 mm. Li\xc4\x8dinka ima majhno, rjavo glavo, ki je ugreznjena v \xc5\xa1irok oprsni segment. Na koncu zadkovega segmenta sta dva temno rjava trda izrastka, ki sta zna\xc4\x8dilna za li\xc4\x8dinke krasnikov iz rodu Agrilus. Prezimijo li\xc4\x8dinke v katerikoli razvojni stopnji, zadnja razvojna stopnja pa se nato zabubi v aprilu ali maju. Bubilnica je v lesu, tik pod kambijem. Buba je v za\xc4\x8detku bledo kremasta, nato pa postaja temnej\xc5\xa1a in je pred izleganjem bronaste do \xc4\x8drne barve. Po preobrazbi odrasli hro\xc5\xa1\xc4\x8di zapustijo gostiteljsko drevo od maja do julija skozi zna\xc4\x8dilne izhodne odprtine v obliki velike \xc4\x8drke D, ki so \xc5\xa1iroke od 3 do 5 mm. Hro\xc5\xa1\xc4\x8di nato \xc5\xbeivijo 2 do 5 tednov.\n_START_SECTION_\n\xc5\xa0kodljivost\n_START_PARAGRAPH_\n\xc5\xa0kodljivec je li\xc4\x8dinka, ki se hrani z lesom pod skorjo gostiteljskega drevesa. Zaradi prekinitve pretoka sokov v skorji in lesu za\xc4\x8dnejo odmirati veje v kro\xc5\xa1nji, posu\xc5\xa1i pa se lahko tudi celo drevo. Odrasli hro\xc5\xa1\xc4\x8di se hranijo z listi breze, trepetlike in vrbe, vendar je \xc5\xa1koda zanemarljiva.\n_START_SECTION_\nRaz\xc5\xa1irjenost\n_START_PARAGRAPH_\nVrsta izvira iz Severne Amerike, danes pa je prisotna tudi po Evropi. predvsem v delih s toplej\xc5\xa1im podnebjem.'